KIRJALLINEN KYSYMYS E-0090/02

esittäjä(t): Erik Meijer (GUE/NGL) komissiolle

(25. tammikuuta 2002)

Aihe: Huumausaineita käyttävien vankien siviilielämään paluun edistäminen mahdollisimman itsenäisellä ja inhimillisellä asuntoihin sijoittamisella

1. Onko komissio tietoinen Euroopan huumausaineiden ja niiden väärinkäytön seurantakeskuksen EMCDDn tutkimuksesta An overview study: Assistance to drug users in European Union prisons, joka kuvaa huumeiden käyttöä jäsenvaltioiden vankiloissa, ja josta käy ilmi, että 1550 prosentilla yhteisön alueella olevista vangeista on tai on ollut ongelmia laittomien huumausaineiden kanssa, ja että vankeuden aikana huumausaineiden käyttöä lisää se, että vangit torjuvat niillä pitkästymistä ja käyttävät niitä keinona tottua vankilaelämän rajoituksiin, sopeutua vankilan ulkopuolelta tuleviin huonoihin uutisiin ja sietää alinomaista aggressiivista ilmapiiriä.

2. Onko komissio tietoinen Alankomaiden Heerhugowaardin kunnan Amerswielin vankilassa jo vuoden käynnissä olevasta kokeilusta, jossa yhdessätoista tavallista asuintaloa muistuttavassa asuntolassa on kussakin kahdeksan naisvankia, joista jokainen saa oman makuuhuoneensa avaimen ja vartijoille jää tehtäväksi vain etuoven sulkeminen, eli he toimivat vankien opastajina, kuten on kuvattu sanomalehti Trouw'n 28. joulukuuta 2001 ilmestyneessä numerossa?

3. Onko komissio tietoinen, että tämän tyyppinen vankeus vähentää huumausaineiden ja lääkkeiden käyttöä, vankilan väkivaltaisuutta ja helpottaa paluuta yhteiskuntaan, sillä naisvangit keskittyvät harkitsemaan tekojaan, eivätkä halua vaarantaa, että heidät palautettaisiin normaaleihin laitoksiin ja siten voidaan päätellä, että tätä menetelmää voidaan soveltaa kaikkiin muihin paitsi pakoa yrittäviin, aggressiivisiin tai ulkopuolisesta tuesta erittäin riippuvaisiin vankeihin, minkä johdosta samantyyppistä asuntoihin sijoittamista on kaavailtu lähellä sijaitsevaan miesten rankaisulaitokseen Zuider Bosiin?

4. Onko komissio tämän lisäksi tietoinen muista kokemuksista, kuten Rotterdamista hallinnollisesti riippuvan Delfshavenin kunnan Spangenin asuinalueen kokeilusta, jossa kunnanhallinnon virastot tai paikallisten asukkaiden yhdistykset järjestävät vapaaehtoisesti yhteisasunnon kodittomille huumausaineista riippuvaisille henkilöille, jotka ovat aiheuttaneet häiriöitä, mutta eivät ole syyllistyneet rikoksiin, ja jotka jonkin ajan kuluttua, elettyään jälleen enemmän tai vähemmän normaaleissa olosuhteissa, ovat usein motivoituneita ottamaan vapaaehtoisesti osaa kuntoutushoitoprojektiin?

5. Aikooko komissio ottaa kaikin mahdollisin tavoin huomioon tämän Alankomaiden vankilajärjestelmän kokeilun ja julkistaa siitä saadut tulokset muille jäsenvaltioille rikoksista tuomittujen huumeriippuvaisten uudelleen yhteiskuntaan sopeuttamiseksi?

António Vitorinon komission puolesta antama vastaus

(28. helmikuuta 2002)

Komissio on tietoinen Euroopan huumausaineiden ja niiden väärinkäytön seurantakeskuksen tutkimuksesta An overview study, assistance to drug users in European Union prisons.

Vankilalaitos kuuluu toissijaisuusperiaatteen mukaisesti täysin jäsenvaltioiden toimivaltaan. Komissio on kuitenkin kiinnostunut jäsenvaltioiden vankiloiden kehityksestä erityisesti huumausaineisiin liittyvien näkökohtien osalta ja pyrkii määrätietoisesti hankkimaan tietoa asiasta. Alankomaalainen asiantuntija piti hiljattain komission yksiköille luennon, jossa ei kuitenkaan mainittu Amerswielin kokeilua. Alankomaiden hallitus ei ole kertonut komissiolle Amerswielin rangaistuslaitoksessa järjestetystä kokeilusta eikä Spangenin projektista. Komissio ei ole myöskään saanut arviointia näistä tai vastaavista projekteista, joten se ei voi arvioida toimintamallin tuloksia.

Komissio on jäsenvaltioiden panoksen pohjalta käynnistänyt huumausaineiden torjuntaa koskevan EU:n toimintasuunnitelman (20002004) väliarvioinnin ja aikoo huolellisesti ottaa huomioon vankiloita koskevat näkökohdat. Jos Alankomaiden hallitus katsoo Amerswielin projektin edistävän toimintasuunnitelman tavoitteiden saavuttamista, se voi esittää asiasta raportin.